Talle dood, honderde vermis ná damwal bars | Maroela Media
Die Xepian-Xe Namnoy-dam in die Attapeu-provinsie in Laos. Foto: http://www.laoenergy.la
Talle mense is dood en honderde word vermis nadat 'n hidroëlektriese dam in die suide van Laos se wal gebars het.
Die amptelike Laos-nuusagentskap KPL het Dinsdag berig die Xepian-Xe Namnoy-dam in die Attapeu-provinsie se wal het Maandagaand gebars en 'n ontsaglike hoeveelheid water deur verskeie nedersettings laat spoel. Huise is deur die water meegesleur en meer as 6 600 mense is dakloos gelaat.
Die dam is gebou in 'n gesamentlike poging tussen Suid-Koreaanse maatskappye met vennote van Thailand en Laos. Bouwerk het in 2013 begin en die dam sou na verwagting vanjaar amptelik in gebruik geneem word. Dit is onduidelik of dit reeds in bedryf was.
The Guardian berig die vyf miljard kubieke meter water het onderskeidelik deur die Yai Thae-, Hinlad-, Mai-, Thasengchan-, Tha Hin- en Samong-nedersetting gespoel. Die amptelike dodetal van die ramp is nog nie bekend nie.
Thongloun Sisoulith, die eerste minister van Laos, het 'n beroep op regeringsorganisasies, die polisie en die weermag gedoen om bystand te lewer met die reddingspogings.
Sterkte met die Reddings poging en die opruimings operasie !
Breek 'n damwal nie in Afrikaans, in plaas van om te bars nie? Op Engels praat mens tog van 'n "dam burst"?